CELEX: 32021R1761
Language: bg
Date: 2021-10-05 00:00:00
Title: Регламент за изпълнение (ЕС) 2021/1761 на Комисията от 5 октомври 2021 година за удължаване на срока на дерогация от Регламент (ЕО) № 1967/2006 на Съвета по отношение на минималното разстояние от брега, минималната дълбочина и забраната за риболов в защитени местообитания с брегови грибове в териториалните води на Хърватия

6.10.2021   
               
               
                  BG
               
               
                  Официален вестник на Европейския съюз
               
               
                  L 353/6
               
            
         РЕГЛАМЕНТ ЗА ИЗПЪЛНЕНИЕ (ЕС) 2021/1761 НА КОМИСИЯТА
         от 5 октомври 2021 година
         за удължаване на срока на дерогация от Регламент (ЕО) № 1967/2006 на Съвета по отношение на минималното разстояние от брега, минималната дълбочина и забраната за риболов в защитени местообитания с брегови грибове в териториалните води на Хърватия
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1967/2006 на Съвета от 21 декември 2006 г. относно мерките за управление на устойчивата експлоатация на рибните ресурси в Средиземно море, за изменение на Регламент (ЕИО) № 2847/93 и за отмяна на Регламент (ЕО) № 1626/94 (1), и по-специално член 4, параграф 5 и член 13, параграфи 5 и 10 от него,
         като има предвид, че:
         
                     (1)
                  
                  
                     На 22 октомври 2018 г. Комисията прие Регламент за изпълнение (ЕС) 2018/1586 (2), с който беше предоставена дерогация от член 4, параграф 1, първа алинея и член 13, параграф 1, първа алинея от Регламент (ЕО) № 1967/2006 по отношение на минималното разстояние от брега, минималната дълбочина и забраната за риболов в защитени местообитания с брегови грибове в териториалните води на Хърватия. Дерогацията се отнасяше до използването на традиционните брегови грибове „girarica“ и „migavica“ за улов на смарид (Spicara smaris), на традиционните брегови грибове „šabakun“ с голям размер на окото за улов на едра кехлибарена риба (Seriola dumerili) и на традиционните брегови грибове „oližnica“ за улов на атерина (Atherina boyeri) в териториалните води на Хърватия. Срокът на действие на дерогацията изтича на 26 октомври 2021 г.
                  
               
                     (2)
                  
                  
                     На 22 март 2021 г. Комисията получи искане от Хърватия за удължаване на срока на дерогацията по отношение на използването на традиционните брегови грибове „oližnica“ за улов на атерина (Atherina boyeri) и на традиционните брегови грибове „girarica“ и „migavica“ за улов на смарид (Spicara smaris) в териториалните води на Хърватия. В рамките на същото искане Хърватия поиска удължаване на срока на дерогацията от член 4, параграф 1, първа алинея от Регламент (ЕО) № 1967/2006 във връзка с риболова на смарид (Spicara smaris) с традиционните брегови грибове „girarica“ и „migavica“.
                  
               
                     (3)
                  
                  
                     Хърватия предостави актуална информация и техническа обосновка за удължаване на срока на дерогацията.
                  
               
                     (4)
                  
                  
                     По силата на министерско постановление (3) на 15 септември 2021 г. Хърватия прие план за управление в съответствие с член 19, параграф 2 от Регламент (ЕО) № 1967/2006 (наричан по-нататък „хърватският план за управление“).
                  
               
                     (5)
                  
                  
                     Искането се отнася до вече разрешени от Хърватия риболовни дейности и до кораби, които доказано са извършвали съответния риболов в продължение на повече от пет години и чиято дейност е съобразена с хърватския план за управление.
                  
               
                     (6)
                  
                  
                     Искането се отнася до 71 кораба, посочени в хърватския план за управление, с който се регламентира дейността с брегови грибове в териториалните води на Хърватия, като в този план се гарантира, че не се предвижда бъдещо увеличаване на риболовното усилие, както се изисква в член 13, параграф 9 от Регламент (ЕО) № 1967/2006.
                  
               
                     (7)
                  
                  
                     Съответните кораби са включени в списък, представен на Комисията в съответствие с член 13, параграф 9 от Регламент (ЕО) № 1967/2006.
                  
               
                     (8)
                  
                  
                     На своята пленарна сесия, проведена между 22 и 26 март 2021 г. (4), Научният, технически и икономически комитет по рибарство (НТИКР) обсъди поисканото от Хърватия удължаване на срока на дерогацията и съответния проект на план за управление.
                  
               
                     (9)
                  
                  
                     НТИКР отбеляза, че планът за управление съдържа значителни подобрения в сравнение с предходния, по-специално по отношение на селективността и опитите за извършване на проучвателни оценки на запасите и определяне на референтни стойности.
                  
               
                     (10)
                  
                  
                     Поисканото от Хърватия удължаване на срока на дерогацията отговаря на условията, посочени в член 4, параграф 5 и в член 13, параграфи 5 и 9 от Регламент (ЕО) № 1967/2006.
                  
               
                     (11)
                  
                  
                     Поисканото от Хърватия удължаване на срока на дерогацията следователно се отнася до ограничен брой кораби — в сравнение с големия район на разпространение на целия национален флот — които представляват по-малко от 1 % от хърватския флот и от неговия бруто тонаж.
                  
               
                     (12)
                  
                  
                     Налице са специфични географски условия, които ограничават зоните за риболов и които са обусловени както от особената морфологична структура на Хърватия, характеризираща се с дълга брегова линия с множество острови, така и от пространственото разпределение на целевия вид, обхващащо само определени участъци и зони в крайбрежните райони на дълбочина, по-малка от 50 m.
                  
               
                     (13)
                  
                  
                     По отношение на риболова на смарид с брегови грибове „girarica“ и „migavica“ искането е в съответствие с член 4, параграф 5, първа алинея от Регламент (ЕО) № 1967/2006 и се отнася до риболовни дейности, традиционно извършвани над пластовете с Posidoniа от кораби с обща дължина до 12 m, мощност на двигателя до 85 kW и с дънно теглени мрежи. Наред с това, в съответствие с изискванията на член 4, параграф 5, първа алинея, подточки ii) и iii) от Регламент (ЕО) № 1967/2006, риболовът на смарид засяга около 4 % от площта, покрита с морска трева Posidonia oceanica в рамките на зоната, която е обхваната от плана за управление, и по-малко от 3 % от пластовете с морска трева в териториалните води на Хърватия.
                  
               
                     (14)
                  
                  
                     Този вид риболов не може да се извършва с други уреди, тъй като само бреговите грибове имат необходимите технически характеристики.
                  
               
                     (15)
                  
                  
                     Същевременно този вид риболов не оказва значително въздействие върху морската среда, тъй като бреговите грибове се отличават с висока степен на селективност. В хърватския план за управление се съдържат всички необходими определения за съответните видове риболов и се гарантира, че хърватските компетентни органи ще издадат разрешения за риболов само за 71 конкретни кораба. В това отношение следва да се отбележи, че в съответствие с хърватския план за управление и министерското постановление зоните, в които се извършва риболов с брегови грибове „migavica“, „girarica“ и „oližnica“, са определени в приложение II към хърватския план за управление, а уловът на атерина с брегови грибове „oližnica“ се разрешава само в определен участък, обхващащ подзона E4 и в част от подзона F2. Наред с това използването на брегови грибове е забранено в районите, определени като национални паркове и специални местообитания.
                  
               
                     (16)
                  
                  
                     Съответните риболовни дейности отговарят на изискванията на член 4, параграф 1, втора алинея от Регламент (ЕО) № 1967/2006, тъй като грибовете се теглят във водния стълб и не влизат в съприкосновение с морското дъно.
                  
               
                     (17)
                  
                  
                     Изискванията по член 8, параграф 1, буква з) от Регламент (ЕО) № 1967/2006, заменени с член 8, параграф 1 от Регламент (ЕС) 2019/1241 на Европейския парламент и на Съвета (5) и част Б, раздел I от приложение IX към него, не са приложими, тъй като се отнасят за траулери.
                  
               
                     (18)
                  
                  
                     Въз основа на изпълнението на изискванията по член 9, параграф 7 от Регламент (ЕО) № 1967/2006 Хърватия разреши дерогация от минималния размер на окото, установен в член 9 от същия регламент, по отношение на бреговите грибове „oližnica“ за улов на атерина (Atherina boyeri) предвид високата селективност на съответните риболовни дейности, тяхното незначително въздействие върху морската среда и факта, че не са засегнати от разпоредбите на член 4, параграф 5 от Регламент (ЕО) № 1967/2006.
                  
               
                     (19)
                  
                  
                     Член 9 от Регламент (ЕО) № 1967/2006 беше заличен с Регламент (ЕС) 2019/1241. Независимо от това, в съответствие с част Б, точка 4 от приложение IX към Регламент (ЕС) 2019/1241, предоставените въз основа на член 9 от Регламент (ЕО) № 1967/2006 дерогации от минималните размери на окото, които бяха в сила към 14 август 2019 г., могат да продължат да се прилагат, ако не водят до увеличаване на улова на млади екземпляри. Поисканото от Хърватия удължаване на срока на дерогацията отговаря на условията по член 15, параграф 5 от Регламент (ЕО) № 1967/2006 и част Б, точка 4 от приложение IX към Регламент (ЕС) 2019/1241, тъй като не води до занижаване на прилаганите към 14 август 2019 г. стандарти за селективност — по-специално от гледна точка на увеличаване на улова на млади екземпляри — и преследва постигането на общите и измеримите цели, определени в членове 3 и 4 от посочения регламент.
                  
               
                     (20)
                  
                  
                     Комисията отбелязва, че в хърватския план за управление не се разрешава дерогация от изискванията по член 9, параграф 3 от Регламент (ЕО) № 1967/2006, заменени с член 8, параграф 1 от Регламент (ЕС) 2019/1241 и част Б, точка 4 от приложение IX към него, по отношение на използването на традиционните брегови грибове „girarica“ и „migavica“ за улов на смарид (Spicara smaris).
                  
               
                     (21)
                  
                  
                     Тъй като съответните риболовни дейности се извършват на 500 m от брега, те не възпрепятстват дейностите на други кораби.
                  
               
                     (22)
                  
                  
                     С хърватския план за управление се гарантира, че уловът на видовете, включени в списъка в част А от приложение IX към Регламент (ЕС) 2019/1241, е минимален, тъй като целевите видове — атерина (Atherina boyeri) и смарид (Spicara smaris), не фигурират в този списък.
                  
               
                     (23)
                  
                  
                     Риболовните дейности се отличават с висока степен на селективност и не се използват за улов на главоноги.
                  
               
                     (24)
                  
                  
                     Хърватският план за управление включва мерки за наблюдение на риболовните дейности, както е предвидено в член 4, параграф 5, пета алинея и член 13, параграф 9, трета алинея от Регламент (ЕО) № 1967/2006.
                  
               
                     (25)
                  
                  
                     Съответните риболовни дейности отговарят на изискванията, определени в член 14 от Регламент (ЕО) № 1224/2009 на Съвета (6).
                  
               
                     (26)
                  
                  
                     Поради посочените съображения срокът на поисканите дерогации следва да бъде удължен с две години.
                  
               
                     (27)
                  
                  
                     В рамките на установения срок Хърватия следва да изпрати на Комисията доклад, изготвен в съответствие с плана за наблюдение, който е предвиден в нейния план за управление.
                  
               
                     (28)
                  
                  
                     Ограничението на срока на дерогацията ще позволи да се гарантират своевременни корективни мерки за управление, ако докладът до Комисията покаже незадоволителен природозащитен статус на експлоатираните запаси, като същевременно се предвиди възможност за оптимизиране на научната база с цел подобряване на плана за управление.
                  
               
                     (29)
                  
                  
                     Тъй като срокът на дерогацията, предоставена с Регламент за изпълнение (ЕС) 2018/1586 на Комисията, изтича на 26 октомври 2021 г., настоящият регламент следва да се прилага с действие от 27 октомври 2021 г., за да се гарантира правната приемственост.
                  
               
                     (30)
                  
                  
                     От съображения за правна сигурност настоящият регламент следва да влезе в сила по спешност.
                  
               
                     (31)
                  
                  
                     Настоящият регламент не засяга позицията на Комисията относно съответствието на дейността, обхваната от дерогацията, с други законодателни актове на ЕС — по-специално с Директива 92/43 на Съвета (7).
                  
               
                     (32)
                  
                  
                     Мерките, предвидени в настоящия регламент, са в съответствие със становището на Комитета по рибарство и аквакултури,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Дерогация
            
               1.   Член 4, параграф 1, първа алинея от Регламент (ЕО) № 1967/2006 не се прилага в териториалните води на Хърватия по отношение на корабите, извършващи риболов на смарид (Spicara smaris) с брегови грибове „girarica“ и „migavica“.
            
            
               2.   Член 13, параграф 1, първа алинея от Регламент (ЕО) № 1967/2006 не се прилага в териториалните води на Хърватия по отношение на корабите, извършващи следните видове риболов:
               
                           а)
                        
                        
                           атерина (Atherina boyeri) с брегови грибове „oližnica“; и
                        
                     
                           б)
                        
                        
                           смарид (Spicara smaris) с брегови грибове „girarica“ и „migavica“.
                        
                     
            
               3.   Посочените в параграфи 1 и 2 брегови грибове трябва да се използват от кораби, които:
               
                           а)
                        
                        
                           имат регистрационен номер, посочен в хърватския план за управление;
                        
                     
                           б)
                        
                        
                           доказано са извършвали такъв риболов в продължение на повече от пет години и за тях не се предвижда бъдещо увеличаване на използваното риболовно усилие; и
                        
                     
                           в)
                        
                        
                           притежават разрешение за риболов и извършват дейност съгласно плана за управление, приет от Хърватия в съответствие с член 19, параграф 2 от Регламент (ЕО) № 1967/2006.
                        
                     
         
         
            Член 2
            План за наблюдение и доклад
            В срок до 26 октомври 2023 г. Хърватия изпраща на Комисията доклад, изготвен в съответствие с плана за наблюдение, който се съдържа в хърватския план за управление, посочен в член 1, буква в).
         
         
            Член 3
            Влизане в сила
            Настоящият регламент влиза в сила в деня след деня на публикуването му в Официален вестник на Европейския съюз.
            
            Той се прилага от 27 октомври 2021 г. до 26 октомври 2023 г.
         
         
            Настоящият регламент е задължителен в своята цялост и се прилага пряко в държавите членки в съответствие с Договорите.
            Съставено в Брюксел на 5 октомври 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 409, 30.12.2006 г., стр. 11.
         
            (2)  Регламент за изпълнение (ЕС) 2018/1586 на Комисията от 22 октомври 2018 г. за предоставяне на дерогация от Регламент (ЕО) № 1967/2006 на Съвета по отношение на минималното разстояние от брега, минималната дълбочина и забраната за риболов над защитени местообитания с брегови грибове в териториалните води на Хърватия (ОВ L 264, 23.10.2018 г., стр. 16).
         
            (3)  Pravilnik o obavljanju gospodarskog ribolova na moru obalnim mrežama potegačama (ДВ 30/18) и неговите изменения (49/18, 78/18, 54/19, 27/21 и 100/21).
         
            (4)  Доклад от 66-ото пленарно заседание на НТИКР (PLEN-21-01). EUR 28359 EN, Служба за публикации на Европейския съюз, Люксембург, 2021 г., https://stecf.jrc.ec.europa.eu/reports/plenary/-/asset_publisher/oS6k/document/id/2851300
         
            (5)  Регламент (ЕС) 2019/1241 на Европейския парламент и на Съвета от 20 юни 2019 г. за опазване на рибните ресурси и защита на морските екосистеми чрез технически мерки, за изменение на регламенти (ЕО) № 1967/2006 и (ЕО) № 1224/2009 на Съвета и на регламенти (ЕС) № 1380/2013, (ЕС) 2016/1139, (ЕС) 2018/973, (ЕС) 2019/472 и (ЕС) 2019/1022 на Европейския парламент и на Съвета и за отмяна на регламенти (ЕО) № 894/97, (ЕО) № 850/98, (ЕО) № 2549/2000, (ЕО) № 254/2002, (ЕО) № 812/2004 и (ЕО) № 2187/2005 на Съвета (ОВ L 198, 25.7.2019 г., стр. 105).
         
            (6)  Регламент (ЕО) № 1224/2009 на Съвета от 20 ноември 2009 г. за създаване на система за контрол на Съюза за гарантиране на спазването на правилата на общата политика в областта на рибарството, за изменение на регламенти (ЕО) № 847/96, (ЕО) № 2371/2002, (ЕО) № 811/2004, (ЕО) № 768/2005, (ЕО) № 2115/2005, (ЕО) № 2166/2005, (ЕО) № 388/2006, (ЕО) № 509/2007, (ЕО) № 676/2007, (ЕО) № 1098/2007, (ЕО) № 1300/2008, (ЕО) № 1342/2008 и за отмяна на регламенти (ЕИО) № 2847/93, (ЕО) № 1627/94 и (ЕО) № 1966/2006 (ОВ L 343, 22.12.2009 г., стр. 1).
         
            (7)  Директива 92/43/ЕИО на Съвета от 21 май 1992 г. за опазване на естествените местообитания и на дивата флора и фауна (ОВ L 206, 22.7.1992 г., стр. 7).